Diari Oficial de la Generalitat Valenciana


Sumari del DOGV 4841, del 14-09-2004 (2004/8965)

RESOLUCIÓ de 26 de juliol de 2004, de la Direcció General d'Energia, per la qual s'atorga l'autorització administrativa a Iberdrola Distribución Eléctrica, SAU, per a la modificació de les línies elèctriques denominades L/132 kV Alzira-Gandia i L/66 kV Alzira-Gandia i la construcció de la nova línia de doble circuit, dissenyada per a funcionar a 132 kV, amb origen definitiu en la primera i provisional en la segona per a efectuar l'entrada i eixida en la nova subestació designada com ST la Casella, totes estes en el terme municipal d'Alzira, s'aprova el projecte d'execució d'estes i es declara en concret la seua utilitat pública.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4841

Data del DOGV
:   14-09-2004

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2004/8965


Data del document
:   26-07-2004

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Alzira
    * empresa privada
    * subministrament d'energia elèctrica

RESOLUCIÓ de 26 de juliol de 2004, de la Direcció General d'Energia, per la qual s'atorga l'autorització administrativa a Iberdrola Distribución Eléctrica, SAU, per a la modificació de les línies elèctriques denominades L/132 kV Alzira-Gandia i L/66 kV Alzira-Gandia i la construcció de la nova línia de doble circuit, dissenyada per a funcionar a 132 kV, amb origen definitiu en la primera i provisional en la segona per a efectuar l'entrada i eixida en la nova subestació designada com ST la Casella, totes estes en el terme municipal d'Alzira, s'aprova el projecte d'execució d'estes i es declara en concret la seua utilitat pública. [2004/A8965]
  
Vist l'expedient de referència ATLINE/2003/719, incoat pel Servici Territorial d'Indústria de València de la Conselleria d'Indústria, Comerç i Turisme a instància d'Iberdrola Ingeniería y Consultoría, SA, en representació d'Iberdrola Distribución Eléctrica, SAU (Iberdrola), amb domicili a l'avinguda de Burgos, número 8, de Madrid, relatiu a la sol·licitud d'autorització administrativa, aprovació de projecte i declaració d'utilitat pública en concret per a la construcció d'una nova línia de doble circuit a 132 kV, d'entrada i eixida des del nou suport 15 bis de la línia elèctrica existent Alzira-Gandia en la nova subestació denominada ST la Casella, en el terme municipal d'Alzira.
  
Vist que en el període d'informació pública al qual va ser sotmesa la sol·licitud per mitjà d'anuncis en el Butlletí Oficial de la Província de València del dia 24 de desembre de 2003, el Boletín Oficial del Estado del 22 de desembre de 2003, el diari de premsa Levante del 19 de gener de 2004 i l'exposició en el tauler d'edictes de l'Ajuntament d'Alzira (València), s'han presentat les al·legacions següents:
  
Emilio Cucarella Carbonell, titular dels terrenys de tarongers sobre els quals està previst la volada dels conductors de la línia en tràmit, s'oposa a la construcció d'esta pels perjuís que la seua implantació causaria a la collita d'este cultiu, així com per la privació de construir qualsevol immoble en el futur davall de la línia.
  
Mª del Carmen Buchón López i Inmaculada Buchón López, propietàries proindivís d'un hort de tarongers afectat pel projecte, manifesten que en l'expedient exposat al públic, i que han examinat, no consta el pla del suport número 2 (sèrie 12E140) que està previst ubicar en el seu terreny. A més, ni de la relació d'interessats, béns i drets afectats, ni de la documentació tècnica consultada és possible conéixer la superfície i alçària del citat suport. Així mateix, assenyalen que en els plans no s'han dibuixat les edificacions existents cosa que els impedix conéixer la distància d'estes a la línia projectada, i, especialment, al mencionat suport. Finalment, assenyalen la seua disposició a acceptar la realització de la instal·lació per raons d'utilitat pública, sempre que el suport número 2 es desplace a l'extrem de la finca a una posició que indiquen en pla adjunt als seus al·legats.
  
Rosa María Furió i altres, copropietaris dels terrenys afectats pel projecte de què se sol·licita l'autorització, expressen la seua no-conformitat amb este perquè després d'haver consultat la documentació exposada a informació pública no queda clara la ubicació sobre el terreny dels suports de la línia elèctrica, aparentment un total de cinc, i sol·liciten que es definisca de forma exacta el seu emplaçament. Posteriorment, en escrit a banda, estos mateixos al·legants van fer constar que el pas de la línia projectada comporta perill perquè en la parcel·la de què són propietaris hi ha una sèrie d'edificacions i instal·lacions molt pròximes a esta.
  
Vist que, de conformitat amb allò que s'ha establit en l'article 131 del Reial Decret 1.955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica, es va remetre la separata del projecte tècnic de la línia elèctrica a fi que emeteren, si corresponia, els oportuns condicionats. Dels rebuts, realitzades les reiteracions reglamentàries, el Servici Territorial de Carreteres de València de la Conselleria d'Infraestructures i Transport va comunicar, com a conseqüència de l'encreuament de la línia amb la carretera CV-50, PK 17,790, la necessitat de presentació de documentació addicional per a continuar la tramitació de l'expedient.
  
Vist que, remeses al sol·licitant les al·legacions expressades i els condicionats presentats perquè prestara la seua conformitat o formulara els inconvenients que estimara procedents, va manifestar, en síntesi, que:
  
Els perjuís a particulars que la construcció d'una línia elèctrica pot comportar hauran de ser indemnitzats segons establix, i preveu, la Llei d'Expropiació Forçosa.
  
S'assumix la falta d'informació al·legada per Mª del Carmen Buchón López i Inmaculada Buchón López, que l'aporten i complixen així un dels fins perseguits per la informació pública. Així mateix, es pren nota de les edificacions que segons les interessades no consten en els plans del projecte, i s'assenyala que en tot cas es compliran les distàncies reglamentàries previstes per la normativa vigent. Quant al canvi d'ubicació del suport número 2 que reclamen, Iberdrola assenyala la impossibilitat tècnica d'efectuar-lo perquè els vans que resultarien quedarien descompensats i implicaria que els pals adjacents, a més del número 2 que reclamen, foren de major envergadura, de la qual cosa es derivaria una major afectació global.
  
En contra d'allò que s'ha manifestat per part de Rosa María Furió i altres, sobre els terrenys de la seua propietat no està projectada la implantació de cap suport, només la volada de la línia en una longitud de 5 metres lineals.
  
Que en el traçat es respectaran les prescripcions que sobre distàncies de seguretat a edificacions i instal·lacions establixen el Reglament Tècniques de Línies Aèries d'Alta Tensió, aprovat pel Decret 3151/1968, de 28 de novembre, i l'article 162 del Reial Decret 1955/2000, d'1 de desembre.
  
Les expectatives de construcció assenyalades per Emilio Cucarella Carbonell no són tals a la data de hui, ja que el Pla General d'Ordenació Urbana d'Alzira qualifica el sòl de la seua parcel·la de no urbanitzable.
  
S'accepta el condicionat tècnic formulat per Telefónica de España, la Confederació Hidrogràfica del Xúquer i la Diputació Provincial de València.
  
El Servici Territorial de Carreteres de València realitza un plantejament que no està d'acord amb el que preveu el procediment substantiu per a l'autorització d'instal·lacions elèctriques que no respon al concepte i objecte d'un condicionat tècnic del projecte.
  
Per tot això sol·licita que continue el tràmit per a accedir a la sol·licitud plantejada, perquè les al·legacions presentades no desvirtuen la sol·licitud inicial, ja que no s'han acreditat cap de les causes previstes en la Llei 54/1997, de 27 de novembre, del Sector Elèctric, per a denegar-la.
  
Vist que, d'acord amb el projecte presentat, per qüestions d'explotació de la xarxa, es fa necessari connectar provisionalment la nova línia d'entrada/eixida per a alimentar la subestació ST la Casella a 66 kV per mitjà d'una T des de la línia de la dita tensió denominada Alzira-Gandia, si bé el disseny i l'execució prevista d'esta es fa per a la tensió de 132 kV a la qual funcionarà finalment una vegada connectada a la línia L/132 kV Alzira-Gandia.
  
Vist que, amb data 31 de maig de 2004, el director general de Gestió del Medi Natural de la Conselleria de Territori i Habitatge va dictar Declaració d'Impacte Ambiental (DIA), per la qual es considera acceptable, només als efectes ambientals, el projecte de línia aèria d'alta tensió a 132 kV a la nova ST la Casella el promotor de la qual és Iberdrola Distribución Eléctrica, SAU, sempre que este es desenvolupe d'acord amb la documentació presentada i amb els condicionants establits en l'apartat segon de la part en què es formula la citada DIA.
  
Vist que, amb data 18 de setembre de 2003, Iberdrola ha sol·licitat a la Generalitat Valenciana l'autorització administrativa per a la construcció d'una nova subestació elèctrica transformadora denominada ST la Casella.
  
Vist que, d'acord amb el projecte firmat per l'enginyer Javier Arroyo Caballero i visat per la demarcació de València del Col·legi Oficial d'Enginyers Industrials de la Comunitat Valenciana i Albacete amb data 3 de setembre del 2003, la finalitat que es perseguix amb la construcció d'esta instal·lació és augmentar la potència i la qualitat de servici en la província de València.
  
Vist que, amb data 15 de juny de 2004, la Unitat Territorial d'Energia de València, encarregada de la instrucció de l'expedient, va informar favorablement la sol·licitud.
  
Vist que Iberdrola Distribución Eléctrica, SAU, està inscrita definitivament en la secció primera del Registre Administratiu de Distribuïdors, Comercializadors i Consumidors Qualificats, amb àmbit d'actuació nacional.
  
Atés que, d'acord amb el punt 1 de l'article 40 de la Llei 54/1997, de 27 de novembre, del Sector Elèctric, la construcció d'instal·lacions de distribució d'energia elèctrica està sotmesa a autorització administrativa, amb independència de la seua destinació o del seu ús.
  
Atés que el punt 3 de l'article 40 de la Llei 54/1997, de 27 de novembre, del Sector Elèctric, establix que les autoritzacions d'instal·lacions de distribució d'energia elèctrica seran atorgades per l'administració competent, sense perjuí de les concessions i les autoritzacions que siguen necessàries, d'acord amb les altres disposicions que siguen aplicables i, especialment, les relatives a l'ordenació del territori i al medi ambient.
  
Atés que l'article 52 de la Llei 54/1997, de 27 de novembre, del Sector Elèctric, declara d'utilitat pública les instal·lacions elèctriques de distribució, a l'efecte d'expropiació forçosa dels béns i els drets necessaris per al seu establiment i de la imposició i l'exercici de la servitud de pas.
  
Vist que la sol·licitud ha seguit la tramitació establida en la Llei 54/1997, de 27 de novembre, del Sector Elèctric, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Reial Decret 1.955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica i la resta de legislació aplicable a la petició presentada.
  
Atés que la Direcció General d'Energia és competent per a la resolució del present expedient, d'acord amb el que disposa l'article 17 del Decret 114/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, resol:
  
Primer
  
Autoritzar administrativament Iberdrola Distribución Eléctrica, SAU, la:
  
Modificació de la línia elèctrica existent denominada L/132 kV Alzira-Gandia, que consistix en la substitució del suport actual número 15 per un altre designat com a número 15 bis, a fi de ser l'origen definitiu de la nova línia a 132 kV d'entrada/eixida en la futura subestació transformadora denominada ST la Casella.
  
Modificació de la línia elèctrica existent denominada L/66 kV Alzira-Gandia, que consistix en la substitució del suport actual número 989064 per un altre designat com a número 989064 bis, així com la construcció del tram d'enllaç o T, a fi de ser l'origen provisional de la nova línia a 132 kV d'entrada/eixida en la futura subestació transformadora denominada ST la Casella.
  
Construcció de la nova línia a 132 kV de E/S en la futura subestació transformadora ST la Casella des de l'actual línia L/132 kV Alzira-Gandia, les característiques principals de la qual són les següents:
  
Origen de la línia: suport número 15 bis, nou, de la línia a 132 kV Alzira-Gandia.
  
Fi de la línia: nova subestació elèctrica denominada ST la Casella.
  
Longitud total: 0,939 km.
  
Tensió nominal: 132 kV (1a categoria).
  
Tipologia constructiva: aèria.
  
Freqüència: 50 Hz.
  
Potència màxima que s'ha de transportar: 262 MVA per circuit.
  
Nombre de circuits: dos.
  
Conductors: alumini/acer 281,1 mm2 de secció total, dos conductors per fase, tipus LA-280 (DÚPLEX HAWK).
  
Cables de terra: dos, un d'acer galvanitzat de 50 mm2 de secció i un altre tipus OPGW-15 amb fibra òptica en el seu nucli de 118,3 mm2 de secció total.
  
Aïllament: cadenes d'aïlladors de compòsit formades per elements tipus U120AB132P, de 650 kV de tensió suportada al xoc, línia de fuga 4.510 mm, 320 kV de tensió suportada a la freqüència industrial davall de la pluja i 1.400 mm de longitud d'aïllant mínima.
  
Conjunts de cadenes de suspensió i amarrament: tipus C.SSD1C i C.ASD1C per al conductor, tipus C.WG1-IP 1,9 i C.ZR0-FS 0,9 per al cable de terra i C.ST2-T015 i C.AT1-T015P per a la fibra òptica.
  
Suports: metàl·lics de perfils angulars de costats iguals galvanitzats en calent, d'acer S355J2G3 i S275JR, organitzats en forma de gelosia senzilla, corresponents a les sèries d'Iberdrola designades com 22E190 i 12E140.
  
Preses de terra: sistema mixt de piques i anells. Dos muntants oposats quedaran units a terra per mitjà d'elèctrodes constituïts per barres d'acer de coure, de 19 mm de diàmetre i 2,00 metres de longitud, connectats als muntants per mitjà de cable de coure de 50 mm2 de secció. Els altres dos muntants quedaran posats a terra per mitjà d'un anell format per un cable de coure de 50 mm2 de secció soterrat a una profunditat mínima de 0,7 m.
  
Amortidors: tipus Stockbridge de quatre ressonàncies AMS-22.
  
Pressupost total: 297.099,19 euros.
  
De conformitat amb l'article 40 de la Llei 54/1997, de 27 de novembre, del Sector Elèctric, la present autorització s'atorga sense perjuí de les concessions i les autoritzacions que siguen necessàries, d'acord amb altres disposicions que siguen aplicables i, especialment, les relatives a l'ordenació del territori i al medi ambient.
  
Segon
  
Aprovar el projecte d'execució firmat per l'enginyer Javier Arroyo Caballero i visat per la demarcació de València del Col·legi Oficial d'Enginyers Industrials de la Comunitat Valenciana i Albacete amb data 3 de setembre del 2003, i se sotmet a les condicions següents:
  
Les obres hauran de realitzar-se d'acord amb el projecte presentat.
  
El termini d'execució de l'obra serà de tres mesos des de la notificació de la present resolució. Amb anterioritat a la finalització del dit termini Iberdrola podrà sol·licitar la seua ampliació per mitjà de sol·licitud motivada davant d'esta Direcció General.
  
El titular donarà compte de l'acabament de les obres a la Unitat Territorial d'Energia de València als efectes de reconeixement definitiu i extensió de l'acta de posada en marxa.
  
Iberdrola haurà d'observar els preceptes, les mesures i les condicions que s'establisquen en la legislació aplicable a l'activitat de distribució d'energia elèctrica.
  
A més, s'hauran de complir els condicionants mediambientals descrits en la Declaració d'Impacte Ambiental de data 31 de maig de 2004, del director general de Gestió del Medi Natural de la Conselleria de Territori i Habitatge.
  
Tercer
  
Declarar en concret la utilitat pública de les instal·lacions elèctriques autoritzades en el punt primer de la present resolució i la urgent ocupació dels béns i els drets afectats que s'indiquen a continuació:
  
La present resolució no és definitiva en via administrativa i contra ella es podrà interposar recurs d'alçada davant del secretari autonòmic d'Infraestructures en el termini d'un mes, comptador des de l'endemà de la seua notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 26 de juliol de 2004.- El director general d'Energia: Antonio Cejalvo Lapeña.